Amantombazana eZimbabwe aseSouth Africa Akhala Ngobunzima Bempilo
UNkosazana Busisiwe Miriam Dube, ongumbalisikazi kweleSouth Africa uthi akulula ukuphila njengomhlambi kazelusile ikakhulu kumantombazana asakhulayo.
JOHANNESBURG — Amantombazana eZimbabwe kweleSouth Africa akhala ngokwanda kwenhlupho abhekana lazo empilweni. Inengi lithi lezi inhlupho sezibangela ukuthi abanye bangene kumasihlalisane labesilisa kungelathando kanti abanye sebeze bethengisa imizimba yabo. Ukwanda kwenhlupho eZimbabwe sekubangele ukuqonga kwenani lamantombazana asakhulayo abaleka eZimbabwe lawo esiyazizamela impilo kweleSouth Africa. Kodwake la amantombazana athi laseSouth Africa impilo ifika ibasinde njengetshe. ULihle Nyoni ngomunye wamantombazana asakhulayo eseseGoli. Lobanje yena wabalenhlanhla yokuthola umnyeni, uthi kwamanye amantombazana angangaye kuqhinqwa izililo. Uthi izizatho ezibangela indubeko ezihlangana lamantombazana kweleSouth Africa zibalisa ukuswela imfundo lokuba labangane abangalunganga. UNkosazana Busisiwe Miriam Dube, ongumbalisikazi esikolo sabantwana abasakhulayo kweleSouth Africa uthi akulula ukuphila njengomhlambi kazelusile ikakhulu kumantombazana asakhulayo. Uthi kodwa okunye kubangelwa yiwo amantombazana afike ayithathele phezulu imithetho yakweleSouth Africa ebapha amalungelo adlulile amalawulo. UNkosikazi Mendy Ndebele, oqhuba ibhizimusi lakhe lokuthengisa eZimbabwe, abuye njalo abengumculi ukhuthaza lamantombazana ukuba yingxenye yamabandla ezokholo ukuze athole obabakazi labomama abazalaxwayisa. Kanti uthi njalo kuhle ukuthi umuntu loba engekho eduze kwabazali bakhe ahloniphe loba nguphi umzali ambonayo. Abanyeke bathi sekudingeka uhulumende weZimbabwe abelendlela yokuthi ehofisini yomeli weZimbabwe eSouth Africa kubekhona ozancedisana lamantombazana la asakhulayo.